**Hæfniviðmið (tekið úr inngangi í námsskrá)**  
Kennarar velja kennsluaðferðir, námsefni og matsaðferðir og gera grein fyrir því í skólanámskrá skólans og á námsefniskynningu

Menntagildi og meginmarkmið samfélagsgreina

Samfélagsgreinar í þessari aðalnámskrá fela í sér víðara svið og fleiri námsgreinar og efnisþætti en verið hefur áður. Undir samfélagsgreinar heyra nú meðal annars námsgreinar sem kenndar hafa verið í íslenskum skólum undir samheiti samfélagsgreina eða samfélagsfræði eða sem afmarkaðir námsþættir. Þar er einkum um að ræða sögu, landafræði, þjóðfélagsfræði, trúarbragðafræði, lífsleikni og siðfræði. Þær byggja einnig á þekkingu og stefjum úr öðrum fræðigreinum eins og heimspeki, kynjafræði, sálfræði, stjórnmálafræði og hagfræði. Þessar greinar og námsþættir eru ekki aðgreind í aðalnámskránni en skólunum látið eftir að haga greinaskiptingu eftir því sem skynsamlegast, hentugast og árangursríkast er við hverjar aðstæður meðan öll hæfniviðmið eru höfð í huga innan þess ramma sem námssviðinu er markaður í viðmiðunarstundaskrá sem birt er í almennum hluta aðalnámskrár.

Samfélagsgreinar eru þær greinar sem fjalla um samfélög og menningu á upplýsandi og gagnrýninn hátt. Þær eiga sér grundvöll í þeirri skyldu hvers samfélags að fræða nemendur um gildi eins og jafnrétti, lýðræði, umhyggju og virðingu og þýðingu þessara gilda fyrir farsælt líf. Slíka menntun öðlast ungt fólk vissulega einnig annars staðar en í skólakerfinu, enda eru fyrirmyndir barna margar. Úr umhverfinu og nærsamfélaginu koma einnig margar þær áskoranir sem samfélagsgreinum er ætlað að hjálpa nemendum að bregðast við í krafti skynsemi sinnar. Kennsla í samfélagsgreinum felst í því að gera nemendum grein fyrir eigin ábyrgð á þeim leiðum sem hver og einn velur sér til þess að fóta sig í félagi við annað fólk og umhverfi. Samfélagsgreinum er ætlað að efla skilning nemenda á ákveðnum grundvallargæðum mannlegs lífs og skiptingu þeirra með því að útskýra hvernig þessi gæði leiða til margvíslegra skyldna, réttinda og gilda sem eru órofa hluti af félagslegum og siðferðilegum veruleika okkar. Dæmi um slík gæði eru réttlæti, þekking, frelsi, vinátta, virðing, ábyrgð og lífið sjálft.

Menntagildi þessara greina felst í því að þroska hæfni nemenda til að eiga í innihaldsríkum samskiptum við aðra. Þessi hæfni á sér þrjár rætur: (1) í tengslum við aðra sem þegar eru mótuð, svo sem innan fjölskyldunnar, (2) í tengslum við sjálfa(n) sig, (3) í myndun nýrra tengsla við aðra við breytilegar aðstæður hvers kyns félagslífs. Þessar rætur og menntagildi samfélagsgreina má útskýra nánar á eftirfarandi hátt:

1. Hæfni nemanda til að skilja veruleikann (umhverfið, samfélagið, söguna og menningu) sem hann hefur fæðst inn í byggist á þeirri reynslu sem hann hefur orðið fyrir. *Samfélagsgreinar eiga að efla þessa hæfni með því að víkka út og dýpka* reynsluheim *nemandans.*
2. Hæfni nemanda til átta sig á sjálfum sér byggist á því hvaða mynd hann gerir sér af sjálfum sér (og öðrum) í eigin huga. *Samfélagsgreinar eiga að efla þessa hæfni með því að víkka út og dýpka* hugarheim *nemandans.*
3. Hæfni nemanda til að mynda og þróa tengsl sín við aðra byggist á þeim félagsskap sem hann hefur tekið þátt í. *Samfélagsgreinar eiga að efla þessa hæfni með því að virkja nemandann til þátttöku í* félagsheimi *sínum og þeim gildum og reglum sem þar ríkja.*

Markmið samfélagsgreina er að stuðla að skilningi nemenda á mörgum þeim hugmyndum og hugsjónum sem liggja til grundvallar viðhorfum okkar til umhverfis, auðlinda, menningar og sögu. Þeim er ætlað að gera nemendum kleift að nálgast samfélagsleg og siðferðileg álitamál með hjálp samræðunnar og láta afstöðu sína stjórnast af rökum. Kennsla í samfélagsgreinum á að miða að því að nemendur geti leyst hlutverk sitt sem þátttakendur í flóknu samspili mótandi sviða tilverunnar á skapandi hátt. Nemendur skulu fá leiðsögn í lýðræðislegum vinnubrögðum eins og þau geta komið fyrir á öllum þessu sviðum hvort sem um er að ræða fjölskylduna, vinahópinn, skólann eða samfélagið í víðara samhengi. Markmið samfélagsgreina er að nemendur tileinki sér réttsýni sem meðal annars byggir á hæfni til þess að setja sig í spor annarra og hæfni til þess að sjá fyrir afleiðingar gerða sinna fyrir umhverfið og þjóðfélagið í heild.

Samfélagsgreinar deila gildum sínum og markmiðum með ýmsum öðrum námsgreinum. Sérstaða þeirra felst í því hvernig þær ljá nemendum mikilvæg verkfæri til þess að þróa skilning sinn á sjálfum sér, öðru fólki og því umhverfi og samfélagi sem þeir hrærast í. Nemendur þjálfast í að greina margs konar gögn, túlka margvíslegar heimildir og meta frásagnir um fjölbreytileg lífsskilyrði fólks sem og þróun samfélags og menningar. Nemendur fræðast um réttindi sín og skyldur og ábyrgð og læra um stofnanir samfélagsins. Samfélagsgreinar örva bæði skapandi og gagnrýna hugsun og hvetja nemendur til þess að færa rök fyrir máli sínu og meta samkvæmni í skoðunum. Með því að nýta sér agaðar samræður og vönduð kennslugögn er nemendum gefinn kostur á að takast á við mikilvægar en umdeildar spurningar um möguleg lífskjör og farsæld einstaklinga og samfélaga í fortíð, nútíð og framtíð.

Hver fræðigrein innan samfélagsgreinanna gegnir ákveðnu hlutverki til þess að gildi og markmið greinanna í heild náist. Í sögukennslu er byggt á heildstæðri og fjölbreyttri skoðun heimilda um samfélög og einstaklinga frá fortíð til samtíma. Landafræðin fjallar um breytileg lífsskilyrði fólks í heiminum með hliðsjón af víxlverkun manns og náttúru. Trúarbragðafræði er ætlað að auka skilning á ríkjandi trúarbrögðum og ólíkum trúarhefðum með umburðarlyndi og víðsýni að leiðarljósi. Siðfræði kennir hvernig mögulegt er að rannsaka siðræn gildi, efla siðvit og ræða saman um siðferðileg álitamál. Við rökræðu um helstu úrlausnarefni samtímans er vísað til þekkingar sem miðlað er í kennslu ofangreindra greina og stuðst við þær hefðir og aðferðir sem þær þjálfa nemendur í. Námsgreinar eins og lífsleikni og þjóðfélagsfræði gegna einnig mikilvægu hlutverki við að styrkja á skapandi hátt áræði, frumkvæði, hlutverk og ábyrgð nemenda þegar þau standa frammi fyrir stórum spurningum sem varða reynsluheim, hugarheim og félagsheim þeirra.

Hæfniviðmið

Hæfniviðmið samfélagsgreina miðast við grunnþætti menntunar. Ennfremur leitast þau við að mæta áhersluþáttum grunnskólalaga og aðalnámskrár. Helstu efnisþættir eru:

**Reynsluheimur**

Umhverfi, samfélag, saga, menning: Hæfni nemanda til að skilja veruleikann

|  |  |  |
| --- | --- | --- |
| * Mannlíf * Sjálfbærni * Siðferði * Staða Íslands og saga * Heimabyggð * Jörðin * Heimssaga * Trúarbrögð * Náttúruskilyrði * Auðlindir | * Gildi * Náttúruferlar * Lýðræði * Orsakasamhengi * Fjölmenning * Túlkun * Fjölskyldugerðir * Stjórnkerfi * Velferðarsamfélagið * Stjórnmál | * Upplýsingalæsi * Gagnrýnin hugsun * Kortalæsi * Miðlalæsi * Heimildarýni * Sögulæsi * Verkefnavinna * Merkingarleit * Menningarlæsi * Fjármálalæsi * Kvikmyndalæsi |

**Hugarheimur**

Sjálfsmynd: Hæfni nemanda til að átta sig á sjálfum sér og öðrum

|  |  |  |
| --- | --- | --- |
| * Sjálfsvitund * Persónumótun * Gildismat * Siðgæðisvitund * Menntun * Heilbrigði og velferð | * Réttsýni * Ábyrgð * Frelsi * Manngildi * Samhyggð * Jafnrétti * Lífsviðhorf | * Gagnrýnin hugsun * Fyrirmyndir * Tilfinninganæmi * Sköpun * Tjáning * Framsýni |

**Félagsheimur**

Samskipti: Hæfni nemanda til að mynda og þróa tengsl sín við aðra

|  |  |  |
| --- | --- | --- |
| * Félagsvitund * Borgaravitund * Umburðarlyndi * Samfélagsreglur * Borgaralegar skyldur * Frelsi og ábyrgð * Félagsfærni | * Jafnrétti * Réttlæti * Virðing * Mannréttindi * Umhyggja og velferð * Sáttfýsi * Vinátta * Lýðræði | * Samræða * Gagnrýnin hugsun * Verkefnavinna * Tjáning * Miðlun * Sköpun * Leikur |

Hæfniviðmið 4., 7., og 10. bekkjar

**REYNSLUHEIMUR**

Umhverfi, samfélag, saga, menning: Hæfni nemanda til að skilja veruleikann

Nemandi getur:

|  |  |
| --- | --- |
| **Hæfni við lok 4. bekkjar** |  |
| * borið kennsl á gildi svo sem virðingu fyrir sjálfum sér og öðrum, umhyggju og sáttfýsi | Lífsleikni og daglegt líf |
| * bent á tengsl valinna þátta í samfélagi, náttúru, trú og lífsviðhorfum, einkum í nærsamfélaginu |  |
| * lýst samhengi orða, athafna og afleiðinga |  |
| * nefnt dæmi um einkenni og stöðu Íslands í heiminum í ljósi legu, sögu og menningar | 3. Bekkur  4. Bekkur |
| * sagt frá einkennum og sögu heimabyggðar og tengslum við önnur svæði á Íslandi | 3. Bekkur  4. Bekkur |
| * aflað sér og nýtt vitneskju um samfélagsmálefni í námsgögnum og miðlum | Bækur tölvur Blöð Dagblaðaverkefni |

|  |  |
| --- | --- |
| **Hæfni við lok 4. bekkjar** |  |
| * rætt um samfélagið og notað valin hugtök í því samhengi | Fréttir sem eru í gangi í samfélaginu Allir árgangar |
| * gert sér grein fyrir nokkrum einkennum þess að náttúrufar breytist vegna ytri áhrifa | 3. Bekkur  4. Bekkur |
| * sagt frá dæmum um hvernig loftslag og gróðurfar hefur áhrif á hvernig fólk lifir | 4. bekkur |
| * bent á dæmi um áhrif tækni og framkvæmda á mannlíf og umhverfi | 3. Bekkur  4. Bekkur |
| * gert sér grein fyrir gildi náttúru og umhverfis og mikilvægi góðrar umgengni | Allir árgangar  t.d. þema um nesti og nýja skó – sauðskinnskór |
| * áttað sig á hlutverki landakorta og notagildi þeirra | 3. Bekkur - símaskrá kortagerð - loftmyndir |
| * sagt frá atburðum og persónum á völdum tímum sem eru til umræðu í nærsamfélaginu | 3. Bekkur  4. Bekkur Fréttir |
| * velt fyrir sér upplýsingum, gildi þeirra og áreiðanleika |  |
| * komið auga á nokkra þætti sem hafa haft áhrif á mannlífið í tímans rás, svo sem umhverfi og skipulag samfélaga | 2. Bekkur veður 3. Bekkur Gos, ár, staðsetning íslands 4. Bekkur Evrópuverkefni |

|  |  |
| --- | --- |
| **Hæfni við lok 4. bekkjar** |  |
| * sagt frá gerð og mótun íslensks samfélags fyrr og nú | Alltaf  mest í 3. og 4. Bekk |
| * sagt frá völdum þáttum og tímabilum í sögu fjölskyldu og heimabyggðar | 2.- 3. og 4. Bekk |
| * bent á dæmi um hvernig sagan birtist í munum og minningum | Þorrinn – alltaf  3. og 4. Bekk |
| * áttað sig á að trúar- og lífsviðhorf fólks birtast í mismunandi viðhorfum, siðum og venjum | 1. Bekk kristinfr. 2. Bekk trúarbrögð  3. og  4. Bekk – goðafræði |
| * velt fyrir sér nærtækum spurningum sem tengjast trú, lífsviðhorfi og breytni | Allir |
| * sagt deili á nokkrum frásögnum, helstu hátíðum og siðum kristni og annarra trúarbragða, einkum í nærsamfélaginu | Allir |
| * áttað sig á muninum á völdum þáttum trúar- og lífsviðhorfa | 2. -3. og 4. Bekk |
| * komið auga á dæmi um áhrif Biblíunnar á samfélagið | * nefnt dæmi um áhrif helgirita helstu trúarbragða á menningu og samfélög |
| * nefnt dæmi um trúarlegar vísanir í listum og bókmenntum | Sálmarnir í söngstund ? list tengt páskum og jólum 3 eða 4 bekk trúartónlist |
| * áttað sig á mikilvægi fjölskyldunnar og fjölbreytni fjölskyldugerða í samfélagi manna | Allir |

|  |  |
| --- | --- |
| **Hæfni við lok 4. bekkjar** |  |
| * bent á dæmi um lýðræðislega þætti í nærsamfélaginu | Allir – dagurinn í dag – fréttir |
| * bent á nokkrar mikilvægar stofnanir samfélagsins | Allir |
| * áttað sig á gildi samhjálpar í samfélaginu | Allir – vinna verkefni og vera alltaf meðvitaður um virðingu, skoða það og velta því fyrir sér virðing fyrir fólki, dýrum jörðinni ogsvfrmv. Fréttir Umgengi Verkefnið skó kassi |
| * áttað sig á að hann er hluti af stærra samfélagi | Allir |
| * lýst kostnaði vegna eigin neyslu | Allir  stærðfræði t.d. hvað kostar að vera keyrður í skólann og svo framv. |
| * varast hættur á heimili sínu og í nágrenninu | Allir |

**HUGARHEIMUR**

**Sjálfsmynd: Hæfni nemanda til að átta sig á sjálfum sér og öðrum**

**Nemandi getur:**

|  |  |
| --- | --- |
| **Hæfni við lok 4. bekkjar** |  |
| * sagt frá sjálfum sér með hliðsjón af búsetu, uppruna, fjölskyldu, siðum og venjum | 1 – 2 bekkur Búa til ættartré  Hægt í 5 ára líka |

|  |  |
| --- | --- |
| **Hæfni við lok 4. bekkjar** |  |
| * bent á gildi jákvæðra viðhorfa og gilda fyrir sjálfan sig | Allir |
| * bent á dæmi um hefðbundin kynhlutverk og breytingar á þeim | Allir |
| * gert sér grein fyrir hvar styrkur hans liggur | Allir |
| * bent á fyrirmyndir sem hafa áhrif á hann | Allir læra hvert af öðru, fjölsk. Vinir, bekkjarfélagar |
| * áttað sig á og lýst ýmsum tilfinningum, svo sem gleði, sorg og reiði | Allir – daglega og lífsleikni efni  t.d gaman saman |
| * gert sér grein fyrir þörf sinni fyrir næringu, hvíld, hreyfingu og hreinlæti | Allir - virðing |
| * gert sér grein fyrir að í umhverfinu eru margvísleg áreiti, jákvæð og neikvæð, sem hafa áhrif á líf hans | Allir |
| * gert sér grein fyrir jafngildi sínu og annarra manna | Allir – verðleiki hvers og eins - kostir |
| * sett sig í spor annarra jafnaldra | Allir |

|  |  |
| --- | --- |
| **Hæfni við lok 4. bekkjar** |  |
| * sett sér markmið og gert áætlanir við úrlausn afmarkaðra verkefna | A Samskiptamarkmið – virðing – umgengi – öllum líði vel – Pláss fyrir alla |

**FÉLAGSHEIMUR**

**Samskipti: Hæfni nemanda til að mynda og þróa tengsl sín við aðra**

**Nemandi getur:**

|  |  |
| --- | --- |
| **Hæfni við lok 4. bekkjar** |  |
| * tekið þátt í samstarfi og samræðu í jafningjahópi | Allir |
| * áttað sig á að fólk hefur ólíkan bakgrunn og ber virðingu fyrir mismunandi lífsviðhorfum og lífsháttum | Alltaf |
| * hlustað á og greint að ólíkar skoðanir | Allir – það má hafa ólíka skoðun |
| * rætt um valin samfélagsleg og siðferðileg málefni | Allir -  3- 4 bekk - fréttir |
| * rætt um réttindi sín og skyldur í nærsamfélaginu og sýnt ábyrgð í samskiptum við aðra | Allir - alltaf |
| * tjáð þekkingu sína og viðhorf með ýmsum hætti | Allir - alltaf |
| * áttað sig á gildi jafnréttis í daglegum samskiptum | Allir – alltaf |

|  |  |
| --- | --- |
| **Hæfni við lok 4. bekkjar** |  |
| * sýnt tillitssemi og virðingu í samskiptum og samvinnu við aðra | Allir - alltaf |
| * áttað sig á ýmiss konar afleiðingum athafna sinna | Allir - alltaf |
| * sýnt að hann virðir reglur í samskiptum fólks, skráðar og óskráðar, og nefnt dæmi um slíkar reglur | Allir - alltaf |
| * sett sig inn í málefni nærsamfélagsins | Fréttir og líðan |
| * sýnt tillitssemi og umhyggju í leik og starfi | Allir - alltaf |

Kennsluhættir og námsmat í samfélagsgreinum

Hlutverk samfélagsgreinakennara er að gefa nemendum tækifæri til að þroska hæfni sína til að eiga í innihaldsríkum samskiptum við aðra, veita þeim leiðsögn í lýðræðislegum vinnubrögðum og ljá þeim verkfæri til þess að þróa skilning sinn á sjálfum sér, öðru fólki og því umhverfi og samfélagi sem þeir hrærast í. Kennarinn á að hjálpa nemendum að skilja hugmyndir og hugsjónir sem liggja til grundvallar viðhorfum til umhverfis, auðlinda og sögu og gera þeim kleift að átta sig á samfélagslegum og siðferðilegum álitamálum. Mikilvægt er að nemendur fái tækifæri til að byggja upp orðaforða sinn, þjálfist í notkun hans og að beita honum við ólíkar aðstæður.

Kennsluaðferðir sem geta stuðlað að aukinni hæfni í samfélagsgreinum eru meðal annars umræðu- og spurnaraðferðir sem þjálfa samræðu og gagnrýna hugsun. Efling gagnrýninnar hugsunar á sér stað í samræðu en hún er vettvangur þar sem nemendum gefst tækifæri til að fjalla um, hugleiða og ræða sín á milli, og við kennarann, um ákveðna þætti námsefnisins á markvissan, krefjandi og skapandi hátt. Hópvinna getur alið af sér samkennd, samræður, tjáningu og dýpri skilning ásamt því að auka skilning á viðhorfum og skoðunum annarra og styrkir sjálfsmynd og eykur sjálfstraust nemenda. Markmiðið getur til dæmis verið að vekja nemendur til umhugsunar, fá þá til að skiptast á skoðunum eða rökræða, velta fyrir sér mismunandi hliðum tiltekins máls, kenna þeim að tjá sig og taka tillit til annarra. Mælst er til að nemendur fái ávallt tækifæri til að ræða um efnið sem unnið er með og að þeir vinni síðan sem mest saman í litlum hópum eða pörum að lausn verkefna. Einnig má skipuleggja samanburð, til dæmis á atburðum, tímabilum, hugmyndum eða aðferðum. Í þannig vinnu hentar samþætting námsgreina og námssviða vel. Til eru ýmsar útfærslur af hópvinnu og má þar nefna söguaðferðina, þemanám og landnámsaðferðina.

Leitaraðferðir henta vel til að kynna nemendum vísindaleg vinnubrögð og veita þeim þjálfun í að afla upplýsinga og vinna úr þeim með skipulögðum hætti. Dæmi um slíkar aðferðir eru heimildavinna, vettvangsferðir og viðtöl. Vinna með heimildir er því stór hluti af kennslu samfélagsgreina og leggja þarf áherslu á upplýsingalæsi nemenda. Upplýsingalæsi er skilgreint þannig að einstaklingurinn geti fundið, staðsett, metið, skipulagt og notað upplýsingar á skilvirkan hátt við að fjalla um þau málefni og viðfangsefni sem fyrir liggja hverju sinni. Mikilvægt er að nemendur fái tækifæri til að læra að nota skólasafnið og tölvur við heimildaleit. Nauðsynlegt er að þjálfa nemendur í að meta á gagnrýninn hátt áreiðanleika ólíkra heimilda og hvaða aðferðum er besta að beita við upplýsingaleitina og meðferð heimildanna. Viðtöl gefa nemendum tækifæri til að vinna með munnlegar heimildir. Þeir finna viðmælendur innan fjölskyldunnar eða nánasta umhverfis sem tengist því efni sem þeir eru að rannsaka, útbúa spurningar og vinna síðan úr þeim heimildum sem þeir hafa aflað. Nemendur fá tækifæri til að tengja nærsamfélag sitt við þau viðfangsefni sem þeir eru að fást við hverju sinni. Undir vettvangsferðir flokkast ýmsar kennsluaðferðir sem byggjast á því að fara með nemendur á vettvang og þannig leitast við að tengja námið við veruleikann utan skólastofunnar. Til dæmis er mikilvægt að nemendur fái tækifæri til að taka þátt í því sem er að gerast í samfélaginu og sýna í verki að þeir láti sig varða samferðafólk sitt og umhverfi, meðal annars með sjálfboðaliðastarfi.

Sem dæmi um aðferð sem reynir á lýðræðislegt skipulag, umburðarlyndi og gagnkvæma virðingu fyrir skoðunum annarra má nefna bekkjafundi. Á slíkum fundum þurfa allir að fá tækifæri til að tjá sig og læra að taka tillit til annarra eftir fyrirfram ákveðnum reglum. Þar er hægt að ræða málefni líðandi stundar, álitamál eða atvik í lífinu og reyna að finna flöt sem samstaða er um. Leikræn tjáning og hlutverkaleikir eru einnig kennsluaðferðir sem æfa nemendur í að setja sig í spor annarra og takast á við ímyndaðar aðstæður, samfélagsleg málefni og álitamál.

Kennsla, nám og námsmat mynda eina heild. Námsmatið er hluti af náms- og kennsluferlinu og skipulagt sem mest í samræmi við námskrá, hæfniviðmið og viðfangsefni. Mikilvægt er að námsmatið sé fjölbreytt og gefi heildstæða mynd af hæfni nemandans. Það þarf að vera sanngjarnt og gefa nemandanum tækifæri til að sýna þekkingu, leikni og hæfileika. Um námsmat í samfélagsgreinum gildir flest það sem segir í almennum hluta námskrár. Sem dæmi um námsmat má nefna leiðsagnarmat, jafningjamat og sjálfsmat. Með slíku mati fá bæði kennarar og nemendur reglulega upplýsingar um framvindu náms og hvort kennslan hafi skilað árangri. Leiðsagnarmat gefur upplýsingar um hvaða aðstoð nemendur þurfa og hvernig örva megi þá til framfara. Sjálfsmat og jafningjamat veitir kennurum upplýsingar sem ekki væri aflað með öðrum hætti en krefst ábyrgrar afstöðu og skilnings nemandans á sjálfum sér og öðrum. Nemendur ættu að fá tækifæri til að halda til haga völdum verkefnum sem sýna þekkingu, leikni og hæfni þeirra, en slíkt má gera í verkmöppum, hvort heldur sem er áþreifanlegum eða rafrænum.

Allt nám í samfélagsgreinum þarf að tengja við fyrri reynslu nemenda, gefa þeim tækifæri til að hafa áhrif á hvað þeir læra og hvernig, en val á viðfangsefnum gerir nemendum kleift að sinna því sem þeir hafa áhuga á eða eru forvitnir um og að ígrunda eigin reynslu. Þannig er mikilvægt að nýta nánasta reynsluheim og umhverfi nemenda og tengja viðfangsefni við daglegt líf þeirra og samfélag.

Matskvarðar

Matsviðmið við lok 10.bekkjar eru sett fram samkvæmt ákvæðum í almennum hluta aðalnámskrár. Notaður er kvarðinn A, B, C. D. Matsviðmið í flokki B eru byggð á hæfniviðmiðum fyrir 10. bekk og framsetning þeirra með þeim hætti að gera má ráð fyrir að þorri nemenda nái þeirri hæfni sem þar er tilgreind. A fá þeir sem sýna framúrskarandi hæfni og C fá þeir sem ekki standast fyllilega þær kröfur sem gerðar eru í B viðmiðum. Ekki eru sett viðmið fyrir D því gera má ráð fyrir að sá vitnisburður sé notaður í þeim tilvikum þegar nemandi uppfyllir ekki kröfur sem gerðar eru í C viðmiðum. Skóli geri þá sérstaka grein fyrir vitnisburði viðkomandi nemanda.

Skólum er skylt að nota þennan kvarða við lok 10. bekkjar en er í sjálfsvald sett hvernig þeir nota þennan matskvarða að öðru leyti í samræmi við þarfir skólans og aðstæður hverju sinni.

|  |  |  |  |
| --- | --- | --- | --- |
| **Einkunn** | **A** | **B** (dæmi um hæfniviðmið) | **C** |
| **Reynsluheimur**:  ***Hæfni nemenda til að skilja umhverfi sitt, samfélag, sögu og menningu*** | Nemandi getur:   * tileinkað sér á upplýstan hátt og rökrætt mikilvæg gildi, svo sem virðingu fyrir sjálfum sér og öðrum, fyrir mannréttindum, félagslegu réttlæti, jöfnuði og helgi mannlegs lífs * með eigin dæmum sýnt fram á næman skilning á eðli sjálfbærrar þróunar og þýðingu hennar fyrir umhverfi, samfélag og efnahagslíf * á skipulegan, sjálfstæðan og skapandi hátt aflað sér, hagnýtt, ígrundað og metið upplýsingar um menningar- og samfélagsmálefni sem birtast í munnlegum flutningi, samræðum, texta og myndrænum búingi og mismunandi miðlum * greint og á skýran hátt útskýrt mismunandi hugmyndir um gerð og framkvæmd lýðræðis | Nemandi getur:   * tileinkað sér og rætt mikilvæg gildi, svo sem virðingu fyrir sjálfum sér og öðrum, fyrir mannréttindum, félagslegu réttlæti, jöfnuði og helgi mannlegs lífs * sýnt fram á skilning á eðli sjálfbærrar þróunar og þýðingu hennar fyrir umhverfi, samfélag og efnahagslíf * aflað sér, hagnýtt, ígrundað og metið upplýsingar um menningar- og samfélagsmálefni sem birtast í munnlegum flutningi, samræðum, texta og myndrænum búingi og mismunandi miðlum * útskýrt mismunandi hugmyndir um gerð og framkvæmd lýðræðis | Nemandi getur:   * tileinkað sér að einhverju leyti mikilvæg gildi, svo sem virðingu fyrir sjálfum sér og öðrum, fyrir mannréttindum, félagslegu réttlæti, jöfnuði og helgi mannlegs lífs * nefnt dæmi um eðli sjálfbærrar þróunar og þýðingu hennar fyrir umhverfi, samfélag og efnahagslíf * upp að vissu marki aflað sér, greint og metið upplýsingar um menningar- og samfélagsmálefni sem birtast í munnlegum flutningi, samræðum, texta og myndrænum búingi og mismunandi miðlum * lýst hugmyndum um gerð og framkvæmd lýðræðis |
| **Hugarheimur**:  ***Hæfni nemenda til að átta sig á sjálfum sér og öðrum*** | Nemandi getur:   * hugleitt og tjáð á skapandi og markvissan hátt hver hann er í augum sjálfs sín og annarra og útskýrt hvernig sjálfsmynd hans mótast af umhverfi og búsetu, stjórnmálum og félagslegum aðstæðum, sögu og menningu, trúar- og lífsviðhorfum * rökstutt gildi jákvæðra lífsviðhorfa, dygða og gildismats sem mikilvægs þáttar í heilbrigðri sjálfsvitund á sjálfstæðan og ábyrgan hátt * greint og af nákvæmni fjallað um áhrif fyrirmynda og staðalmynda á mótun sjálfsmyndar og hefur áræði til að móta eigin ímynd, lífsstíl og lífsskoðun á sjálfstæðan og ábyrgan hátt | Nemandi getur:   * hugleitt og tjáð hver hann er í augum sjálfs sín og annarra og útskýrt hvernig sjálfsmynd hans mótast af umhverfi og búsetu, stjórnmálum og félagslegum aðstæðum, sögu og menningu, trúar- og lífsviðhorfum * rökstutt gildi jákvæðra lífsviðhorfa, dygða og gildismats sem mikilvægs þáttar í heilbrigðri sjálfsvitund * vegið og metið áhrif fyrirmynda og staðalmynda á mótun sjálfsmyndar og hefur áræði til að móta eigin ímynd, lífsstíl og lífsskoðun á sjálfstæðan og ábyrgan hátt | Nemandi getur:   * með stuðningi kennara hugleitt og tjáð hver hann er í augum sjálfs sín og annarra og tekið dæmi um hvernig sjálfsmynd hans mótast af umhverfi og búsetu, stjórnmálum og félagslegum aðstæðum, sögu og menningu, trúar- og lífsviðhorfum * að nokkru leyti rökstutt gildi jákvæðra lífsviðhorfa, dygða og gildismats sem mikilvægs þáttar í heilbrigðri sjálfsvitund * vegið og metið áhrif fyrirmynda og staðalmynda á mótun sjálfsmyndar og hefur nokkuð áræði til að móta eigin ímynd, lífsstíl og lífsskoðun |

|  |  |  |  |
| --- | --- | --- | --- |
| **Félagsheimur**:  ***Hæfni nemenda til að mynda og þróa tengsl sín við aðra*** | Nemandi getur:   * tekið sjálfstæðan og ábyrgan þátt í lýðræðislegu samstarfi og samræðu af áhuga * á skipulegan hátt fengist við samfélagsleg og siðferðileg málefni af mismunandi sjónarhólum * rökrætt á yfirvegaðan hátt stöðu sína sem þátttakandi í samfélaginu, réttindi, skyldur, gildismat og sýnt ríka ábyrgð í samskiptum, umgengni og lífsháttum | Nemandi getur:   * tekið sjálfstæðan þátt í lýðræðislegu samstarfi og samræðu * fengist við samfélagsleg og siðferðileg málefni af mismunandi sjónarhólum * rökrætt stöðu sína sem þátttakandi í samfélaginu, réttindi, skyldur, gildismat og sýnt ábyrgð í samskiptum, umgengni og lífsháttum | Nemandi getur:   * tekið þátt í lýðræðislegu samstarfi og samræðu * tekið dæmi um hvernig samfélagsleg og siðferðileg málefni eiga sér mörg sjónarhorn * greint stöðu sína sem þátttakandi í samfélaginu, réttindi, skyldur, gildismat og sýnt nokkra ábyrgð í samskiptum, umgengni og lífsháttum |